b"\n_START_ARTICLE_\nMichael Mansfield\n_START_SECTION_\nVida personal\n_START_PARAGRAPH_\nVa cr\xc3\xa9ixer a Finchley, al nord de Londres, i va anar a la Holmewood Preparatory School (Woodside Park) abans d\xe2\x80\x99estudiar a la Highgate School i a la Universitat de Keele. En aquesta mateixa universitat es va llicenciar en hist\xc3\xb2ria i filosofia, abans de convertir-se en el secretari del Sindicat d'Estudiants de Keele. El 1967 es va incorporar al cos d\xe2\x80\x99advocats del Gray\xe2\x80\x99s Inn. Uns anys m\xc3\xa9s tard, el 1989, es va convertir en un dels ministres del consell privat de la corona, el Queen\xe2\x80\x99s Counsel. El 2007, va ser elegit representant del Gray\xe2\x80\x99s Inn. \xc3\x89s patrocinador de l\xe2\x80\x99organitzaci\xc3\xb3 per a la protecci\xc3\xb3 dels drets dels animals \xe2\x80\x9cViva!\xe2\x80\x9d (Veu Internacional Vegetariana pels Animals) i considera la producci\xc3\xb3 animal un \xe2\x80\x9cgenocidi\xe2\x80\x9d. S\xe2\x80\x99ha casat dues vegades. El primer matrimoni va durar 19 anys. Avui en dia est\xc3\xa0 casat amb Yvette. T\xc3\xa9 sis fills (Johnathan, Anna, Louise, Leo, Kieran i Fred). Actualment \xc3\xa9s el president de l\xe2\x80\x99Associaci\xc3\xb3 d\xe2\x80\x99Advocats Socialistes Haldane.\n_START_SECTION_\nCasos famosos\n_START_PARAGRAPH_\nMansfield ha representat casos molt coneguts del Regne Unit i de la resta del m\xc3\xb3n. Els condemnats injustament pels atacs amb bomba de l'IRA als pubs de Guildford (Surrey) i Birmingham; l'Angry Brigade; l'antic dirigent de l'IRA, Brian Keenan; James Hanratty, un dels \xc3\xbaltims condemnats a mort d'Anglaterra; les persones involucrades amb el bombardeig de l'ambaixada israeliana a Londres; la fam\xc3\xadlia de Stephen Lawrence; les fam\xc3\xadlies del Diumenge Sagnant; el l\xc3\xadder miner Arthur Scargill; Angela Cannings, acusada injustament d'haver matat dos nadons; Fatmir Limaj, l\xc3\xadder albanokosovar processat a la Haia; Mohamed al-Fayed en la investigaci\xc3\xb3 per la mort del seu fill Dodi al-Fayed i Diana, la princesa de Gal\xc2\xb7les, i la fam\xc3\xadlia de Jean Charles de Menezes, jove que va morir tirotejat per la policia de Londres el 2005."